Сурэттеххэм я лэжьыгъэхэр
СурэтыщI гъуазджэхэмкIэ музейм, Ткаченкэ Андрей и цIэр зезыхьэм, щагъэлъагъуэ республикэм и сурэттеххэм я лэжьыгъэхэр щызэхуэхьэса «Свой стиль» выставкэр.
Гукъыдэж зиIэхэм Iэмал яIэщ музейм и щхьэгъубжэхэм къыIуагъэува а лэжьыгъэхэм еплъыну. Апхуэдэу щIащIэр коронавирус уз зэрыцIалэм зыщахъумэн папщIэщ.
— Сурэтхэм къызэщIаубыдэ гъэм и зэманхэм я теплъэгъуэ телъыджэхэр, портретхэр, къалэм и уэрамхэр, нэгъуэщIхэри. Витринэхэр къэдгъэсэбэпурэ мы лэжьыгъэхэр япэу утыку къитхьащ. КъыдэхъулIэмэ, дяпэкIи выставкэхэр къыщызэдгъэпэщкIэ а Iэмалыр щIэгъэкъуэн къэтщIынущ, — жеIэ художник Подвэ Александр.
КъищынэмыщIауэ, зи сурэтхэр зыгъэлъэгъуэну мурад зыщIа дэтхэнэми гулъытэ игъуэтащ. Гъэлъэгъуэныгъэм хагъэхьащ Журт Хьэсэн, Бекуев Геннадий, Байсиев Ахъмэт, Коркин Родион, Ванинэ Наталье, Нефедов Виктор, Къарей Элинэ, Подвэ Александр, Лукьяненкэ Иван сымэ я IэдакъэщIэкIхэр. Выставкэм хагъэхьэну я лэжьыгъэхэр сурэтхэр тезыхахэм езыхэм къыхахыжащ.
Подвэ Александр къызэрыхигъэщамкIэ, утыку кърахьа дэтхэнэ зы сурэтри гъэщIэгъуэнщ, щIэупщIэ зиIэщ. Псом хуэмыдэу абы щIэщыгъуэ щыхъуащ Журт Хьэсэн и Iуэху бгъэдыхьэкIэхэр. А щIалэм къуалэбзухэм сурэтхэр ятрих къудейкъым, атIэ къыпэщылъ Iуэхум гупсэхуу зыхуегъэхьэзыр, мыхьэнэ зимыIэу къыпщыхъу зымащIэми гулъытэ хэха хуищIу. Выставкэр зэхэтынущ дыгъэгъазэм ику пщIондэ.
АРЩЫДАН Гуащэлинэ.
Сурэтыр КЪАРЕЙ Элинэ трихащ.
